## Medi Ambient invertix 7 milions d’euros en la modernització i el manteniment dels observatoris forestals de la Comunitat Valenciana

*** Vicente Martínez Mus anuncia la construcció de 10 observatoris forestals i reafirma el compromís de la Generalitat amb la prevenció d’incendis
* El conseller ha visitat l’observatori forestal del Desert de les Palmes a Cabanes**

El conseller de Medi Ambient, Infraestructures i Territori, Vicente Martínez Mus, ha anunciat una inversió de set milions d’euros per a un projecte de modernització i manteniment dels observatoris forestals de la Comunitat Valenciana.

Martínez Mus ha visitat este divendres l’observatori forestal del Desert de les Palmes a Cabanes, a on ha reafirmat el compromís de la Generalitat “amb la prevenció d’incendis forestals a través d’una xarxa d’observatoris que ens permet estar a l’avantguarda en la lluita contra els incendis que amenacen el nostre entorn natural”.

El titular de Medi Ambient ha explicat que el projecte inclou labors de manteniment en la xarxa d’observatoris forestals i la construcció de deu nous centres: sis a la província de Castelló (la Pobla de Benifassà, Altura, Cinctorres, Vilafranca i Montanejos), tres en la de València (Gátova, Requena i La Yesa) i un en la província d’Alacant (Serrella).

Durant la visita que ha fet a Cabanes, el conseller ha destacat que els observatoris forestals “s’han consolidat com un pilar essencial en l’estratègia de vigilància”. “En l’última dècada, han sigut responsables de la detecció del 15 % dels incendis, la qual cosa subratlla el seu paper fonamental en la protecció del medi ambient”, ha destacat.

Martínez Mus ha assenyalat que, paral·lelament al manteniment i a la modernització d’estos centres, la Conselleria destina prop de 36 milions d’euros al servici de vigilància preventiva. “El monitoratge de la salut dels boscos és fonamental no només per a previndre incendis, sinó també per a garantir un ús sostenible dels recursos naturals”, ha assegurat el conseller, que ha insistit que invertir en prevenció d’incendis “no només ens acosta a un futur més verd i saludable, sinó que també és clau per a protegir la biodiversitat i promoure un desenrotllament sostenible que beneficie a tots”.

**Pla de vigilància preventiva**

Els observatoris forestals constituïxen elements clau en el Pla de vigilància preventiva de la Comunitat Valenciana, amb un calendari anual d’operativitat en funció de les necessitats. Situats en àrees de màxima visibilitat, permeten una detecció precoç a distàncies de fins a 30 quilòmetres, la qual cosa millora significativament la capacitat de resposta davant de possibles incendis.

Entre les seues funcions principals s’inclou la localització primerenca d’incendis, la transmissió d’informació als mitjans de prevenció i la central, la recollida de dades meteorològiques i el seguiment de tempestes i llamps, a més de donar suport en les tasques de seguiment d’incendis forestals.

Fecha: 10/01/2025